Kujutage ette, et külastate koos sõpradega uut hiinapärast söögikohta. Teil pole kogemust, millise maitsega toidud nende võõrapäraste nimede taga peituvad ja seetõttu otsustate tellida kogu seltskonna peale mitu eri  rooga ning arve omavahel ära jagada. Sel moel on kõigil võimalik proovida mitut erinevat toitu ja keegi ei saa oma tellimusega täiesti alt minna. Samal põhimõttel toimivad investeerimisfondid. Paljudelt ühesuguste huvidega inimestelt kogutakse raha ning paigutatakse fondi, mis omakorda paigutab kogunenud raha edasi aktsiatesse, võlakirjadesse, teistesse fondidesse, panga­deposiitidesse, kinnis­varasse või muudesse investeerimistoodetesse vastavalt varem paika pandud reeglitele ja fondi­juhtimiseks palgatud  inimeste tõekspidamistele.